Hvad har du så lavet i din weekend? - Nå, men jeg har løbet sølle 505 kilometer på 72 timer. Neglene er rykket af - bostaveligt talt - og Stine Rex har i næsten en uge været verdensrekordindehaver. Og selvom benene, der næsten kunne vælte om natten rundt om den 1,4 kilometer lange tur om søen, er det noget andet, der vælter Stine Rex i dag. Mængden af lykønskninger. - Jeg er sådan helt berørt og stolt over, at så mange har sendt en hilsen, siger hun til TV2 Nord godt en uge efter, hun tog sin første runde. Hilsen fra det ydre rum Og det er ikke hvem-som-helst, der skriver. Det vilde og vanvittige verdensrekord-forsøg vækker opsigt. - I går skrev Andreas Mogensen (astronaut på vej på mission, red.) - og jeg ved jo godt, at han sidder og venter på at skulle ud i rummet. Og så skriver han til mig, at jeg er sej. Så bliver man lidt ekstra stolt. Da det jo netop var et verdens -rekordforsøg - endda et succesfuldt et - har det altså ikke kun vakt opsigt i Nordjylland, men også hos folk på vej væk fra denne verden. Ja, selv i København er nyheden nået frem. - En, som jeg synes er mega sej, er en, der hedder Benjamin Hav (dansk rapstjerne fra Albertslund, red.). Han har skrevet, det var mega cool og har også fulgt med. Det er jo vanvittigt! lyder det både stolt og ydmygt fra Stine Rex, der har læst alle beskeder. - Det er stort med hver eneste en, fordi folk giver sig tid til at skrive det. Lovligt doping Også nogen, der i den brede offentlighed er mere ukendte, har taget sig tid til at skrive med deres personlige beretninger. Netop de personlige beretninger på ruten fra de mange, der løb med rundt eller støttede langs søen i Aabybro, var en del af Stine Rex' fuldt lovlige doping. Det gør fortsat indtryk denne fredag. - Nogle har også skrevet noget virkelig rørende. Blandt andet fordi vi samlede ind til Skyggebørn, forklarer Stine Rex med henvisning til den aalborgensiske organisation i Slotsgade, der hjælper børn med sorg tæt inde på livet. Hun har også fået "rigtig mange" personlige og rørende fortællinger om, hvad Jes (Dige, stifter af Skyggebørn) har haft af betydning for dem. - Og så har Jes også selv skrevet de sødeste beskeder efterfølgende. Indsamlingen til dem nærmede sig efter de 72 timer næsten en halv million. 429.716 kroner. 250 km "let løb" Selvom Skyggebørn altså beriges med et anseeligt beløb, har det også været en ekstrem begivenhedsrig oplevelse for Stine Rex selv. De 72 timers løb er én ting, noget andet er forberedelse og den meget omtale efterfølgende. - Jeg føler, at i dag - hvor det er fredag - at jeg er landet og skal for første gang ikke til tre forskellige interviews og i radioen, og hvad-har-vi, siger Stine Rex, der var tilbage på arbejde allerede i tirsdags. Laurbæer er der ikke hvilet på, siden hun gik i autocamperen i søndags. - Nu er jeg i gang med at fokusere på næste udfordring, som heller ikke ligefrem er hverdagskost. Det er dog "kun" 246 kilometer, som ultraløberen om 40 dage vil give sig kast og kondisko med. Fra Athen til Sparta. - Ja, det er jo kun halv rute. Men kan du mærke det - at de 72 timer rundt om en sø i Aabybro har hævet din barre? - Ja! Nu har jeg løbet 500 kilometer, så er det her jo "bare" 250 kilometer. Det er kun en nat! kommer det med grin.

Referat:
Ultraløberen har om kort tid et nyt, vanvittigt mål.